Bărbat care trage cu pistolul în curtea unui bloc din Caraș-Severin, căutat de polițiști. Trei focuri în 11 secunde
Un bărbat care pare să tragă cu pistolul printre blocuri a suscitat atenția polițiștilor, în Caraș-Severin, după ce imaginile cu acesta au apărut pe rețelele de socializare.
Poliţiştii din Caraş-Severin au deschis o anchetă, după apariția imaginilor online, transmite news.ro.
În imagini apare un bărbat care trage cu un pistol în plan vertical, în apropierea unor blocuri de locuinţe. Incidentul are loc pe timp de noapte, iar în clipul care are doar 11 secunde bărbatul este surprins în timp ce trage de trei ori.
"În urma vizualizării imaginilor, poliţiştii efectuează verificări pentru identificarea bărbatului care apare în imagini şi stabilirea situaţiei de fapt şi de drept, urmând a fi aplicate măsurile legale, ce se impun în acest caz", a transmis, luni, IPJ Caraş-Severin.